43 mense dié naweek in Wes-Kaap vermoorArgieffoto: Kent Williamson Minstens 43 mense is die afgelope naweek in die Wes-Kaap vermoor, het premier Alan Winde gesê. Winde se kantoor het ŉ verklaring uitgereik waarin onthul word dat ŉ totaal van 43 moorde oor die naweek deur die provinsie se forensiese dienste aangemeld is. Dít ten spyte daarvan dat die polisie onlangs sigbaarheid in dié provinsie verhoog het én die weermag ontplooi is. “Die polisie het verlede Donderdagaand ŉ nasionale gesamentlike operasionele en intelligensie-struktuur (Natjoints) in die gebiede van Philippi, Steenberg en Delft geaktiveer,” lui die verklaring. ŉ Totaal van 143 inhegtenisnemings is gedurende dié operasies gemaak terwyl daar ook op vuurwapens en dwelms beslag gelê is. “Ongeag dié groter polisieteenwoordigheid en Bheki Cele, minister van polisie, wat self ook aan die patrollie deelgeneem het, is 43 mense steeds vermoor,” lui die verklaring. Van dié moorde is gepleeg in gebiede waar juis meer polisielede ontplooi is. Die meeste moorde die naweek is in Mfuleni aangemeld met ses moorde wat hiér gepleeg is. In Delft en Samora Machel is daar onderskeidelik vier moorde in elk van dié gebiede gepleeg en in Mitchells Plain is drie moorde aangemeld. Van die 43 moorde is 25 mense doodgeskiet en 12 mense met ŉ skerp voorwerp gesteek. Luidens die verklaring sal die moordsake fyn dopgehou word om te verseker dat dit behoorlik ondersoek word en dat die skuldiges vervolg word. “Die moordsyfer van die afgelope naweek is ŉ bewys dat daar geen tyd is om te mors met die ontplooiing van die weermag nie. Ek doen ŉ beroep op Cele en pres. [Cyril] Ramaphosa om die papierwerk so gou moontlik af te handel sodat daar nie meer lewens verlore gaan nie,” het Winde in die verklaring gesê. Cele het Sondag gesê 141 gesoekte verdagtes is oor die naweek in Kaapstad in hegtenis geneem. “Bendes is besig om rond te beweeg, maar ons sal dit hanteer,” het die minister verseker.